钦定古今图书集成/明伦汇编/氏族典/第278卷 > 王应熊
## 钦定古今图书集成/明伦汇编/氏族典/第278卷 > 王应熊

按《明外史王应熊传》：“应熊，字非熊，巴县人。万历四十
一年进士。天启六年，历官詹事，以忧归。崇祯三年，召
拜礼部右侍郎，五年进左侍郎。应熊博学多才，熟国
朝典故，而性谿刻强狠，人多畏之。周延儒、温体仁欲
引以自助，咸与亲善。及延儒罢，体仁援益力。六年，廷
推阁臣，应熊望轻不与，特旨擢礼部尚书兼东阁大”
学士，入参机务。八年，流贼陷凤阳，毁皇陵。巡抚杨一
鹏、应熊座主巡按吴振缨，体仁姻也，二人恐上震怒，
留一鹏、振缨，疏不上，俟恢复报，同奏之。遂拟旨令抚
按戴罪。给事中何楷屡疏纠之，应熊乃乞休去。京师
陷，福王立于南京。张献忠陷四川，乃改应熊兵部尚
书，总督川、湖、云、贵军务，专办川寇。川中诸郡，惟遵义
未下，应熊入守之。明年，献忠死，诸将杨展等各据州县自雄。应熊不能制，退走永宁山中。未几，卒于毕节
卫。